Minenn frunntlyckenn gruth myth vormoghe allisz ghudenn stets vorgeszannth. Erszamenn voerszichtigenn vnndt wollwyszenn herenn, byszunder leuenn naber vnndt gudenn frunde, jck dancke gantz fruntlick juwen erszamen wysheiden, se myne bede geröket vnndt fruntlick angezeen hebben vnndt Hansz Molre, myneme denre, dusseme bewiser, geuen vnndt gegeuen hebben eynn velich, zeker, vast, strack geleide aff vnndt tho syne zaken tegen Hansz Bokholte tho vorderen etc. Bidde ik myt fruntliker andacht, gy, leuen frunde, willen ene laten sik gutlik beuolen synn vmbe mynen willen vnndt em juwen ghunst, guden willen vnndt fruntschopp tho bewisen, so dat he vormitz juwer alle leffden gunst, guden willen vnndt fruntschopp moge tegen syn wedderpart by syne gudere kamen vnndt latenn em nenen ouerfall gescheenn, ok willet nenen vnwillenn, mysdunckent ofte vnmo&#x0364;t tho eme hebben, dat he myner bede hir jnne gheneten moge; oft he sik myt syneme wedderpart nycht konde myt fruntschoppe ofte rechte vorlyken, he zeker, vry vnndt velich aff vnndt tho wedder in syn beholt vmbeuart, vmbesat vnndt vmbekummert moge kamen, vorschulde ik altydt gerne na gebore teghenn juwe erszame wyszheide, de jk Gode allmechtich lange stark vnndt gsundt beuele. Gegeuen vppe Wyborch ame dage Johanis ante portam latinam anno lxxxij°. Laurensz Axelszonn tho Aarstede, ritter, houethmann vppe Wyborch. Adress: Denn erszamenn vorszichtighenn vnndt wollwyszenn mannenn herenn borgermeisterenn vnndt radtmannenn der stadt Reuall, synen biszunder leuenn naberenn, gudenn frunden vnndt ghunren.